Raivo E. Tamm

Raivo E. Tamm (tegelik nimi Raivo Tamm; sündinud 15. juulil 1965 Tallinnas) on Eesti näitleja ja kaitseliitlane, XIV Riigikogu liige.

Haridustee
Ta on lõpetanud 1983. aastal Tallinna 32. Keskkooli, 1984. aastal Tallinna 19. Tehnikakooli ja saanud ka III kategooria autoremondilukksepa kutse, ning 1988. aastal Tallinna Riikliku Konservatooriumi lavakunstikateedri XIII lennu näitlejana.

Töökäik
Tehnikakoolis õppimise kõrvalt töötas ta 1983. aastal III kategooria autojuhina Eesti NSV Teenindusministeeriumi Remondi- ja Ehitusvalitsuses. Pärast lavakunstikateedri lõpetamist 1988. aastal töötas ta kolm kuud L. Koidula nimelises Pärnu Draamateatris (lahkus töölt, kuna ei saanud Pärnus elamispinda), seejärel aastatel 1988–1993 Vanalinnastuudios ja 1994–1999 Tallinna Linnateatris. Aastatel 1993–1994 ja 1999–2019 on ta olnud vabakutseline näitleja ning mänginud Eesti teatrites enam kui sajas lavastuses.

Töö filmides
Ta on näidelnud filmides "Regina" (Tallinnfilm 1989), "Odna notsh" ("Üks öö"; Odessa Kinostuudio 1990), "Vana mees tahab koju" (Tallinnfilm 1991), "Balti armastuslood" (EXIT-film/Filminor 1992), "Kuradipisarad" ("Łza księcia ciemnoşti"; Tallinnfilm/OKO Warszawa 1993), "Tallinn pimeduses" (EXIT-film/Filmzolfo/Filminor 1993), "Kirjad idast" (EXIT-film/Beyond Films 1995), "Viimane öö" Parunid ja Vonid 2003, "Malev" (EXIT-film/Õ-fraktsioon 2005), "Stiilipidu" (EXIT-film 2005), "Kohtumine tundmatuga" (ETV 2005), "Libahundi needus" (ETV 2005), "Usaldus" (Allfilm/Creative Partnerships Durham Sunderland 2006), "Hundi agoonia" (RUUT 2006), "Zen läbi prügi" (RUUT 2007), "Sügisball" (Kuukulgur Film 2007), "Teisel pool" ("L'Autre Cote"; Average Monkey/La Voie Lactee 2008), "Püha Tõnu kiusamine" (Homeless Bob Production 2009), "Theodori lugu" (BFM 2011), "Ellawood" (BFM 2012), "Seenelkäik" (Allfilm 2012), "Väljakutse" (BFM 2013), "Süütu" (BFM 2013), "Kaardimaja" (BFM 2013), "Õnneliku lõpuga massaaž" (BFM 2013), "Pööriöö" (BFM 2014), "8 kg" (BFM 2015). 

Ta on lugenud multifilmide dublaaži.

Töö telesarjades ja meelelahutussaadetes
Tema tuntumad rollid on eelkõige Allan Peterson Eesti Televisiooni telesarjas "Õnne 13" (alates 1993. aastast) ja baarmen Illar ETV seriaalis "ENSV" (2010–2019) ja "EnsV" (alates 2020). Ta on mänginud ka seriaalides "Kassid" (Kanal 2, 2005–2006), "Kerge elu" (TV3, 2013), "Tupiktänava mehed" (Kanal 2, 2013), "Kättemaksukontor" (TV3, 2013), "Viimane võmm" (Kanal 2, 2014), "Vabad mehed" (TV3, 2015).

Ta on mänginud telelavastustes "Paradoks" (ETV 1989), "Kummaline Mrs. Savage" (ETV 1990), "Londiste õige nimega Vant" (ETV 1992), "Lapsti lasteteater – Vahva rätsep" (ETV 1994–1995), "Linnapea" (1998), "Minu veetlev Kunder" (ETV 2003).

Ta on näidelnud saatesarjades "Mõnusalt ja muhedalt" (RTV, 1995), "Wigla show" (Kanal 2, 1996–1997), "Professorite talkshow" (TV3, 1997–1998), "Miljonär-X" (TV3, 1997–1998), "Rolling Estonians" (Kanal 2, 2002), "Teeveejahutaja" (ETV, 2003–2005), "Sõidame!" (Kanal 2, 2007), "Stop!" (TV3, 2009–2012), "Mehed räägivad armastusest" (ETV, 2013) ja "Heeringas Veenuse õlal" (Kanal 2, 2013–2014).

Ta on olnud telesaadete "TV-oksjon" (Kanal 2, 1998–1999), "Jürgensonid" (ETV, 2001), Baskini anekdoodi akadeemia (TV3, 2006), "Palume lavale!" (TV3, 2014) saatejuht.

2016. aasta sügishooajal osales ta meelelahutussaates "Su nägu kõlab tuttavalt", kus saavutas finaali otsesaates rahvahääletusega II koha.

Tegevus erialaliitudes
Eesti Teatriliidu liige 1987. aastast, Eesti Näitlejate Liidu liige 1993. aastast. On kuulunud ka mõlema liidu juhatusse, 2006. aastal oli Näitlejate Liidu juhatuse esimees.

Poliitiline tegevus
Raivo Tamm kuulus aprillist 2019 kuni septembrini 2023 erakonda Isamaa.

Aastatel 2019–2023 oli ta XIV Riigikogu liige.
 
Raivo Tamm kandideeris ka 2023. aasta valimistel Riigikokku, kogus valimisringkonnas nr 3 (Tallinna Mustamäe ja Nõmme linnaosa) 1692 häält, kuid ei osutunud valituks.

Riigikaitseline tegevus
Raivo Tamm astus Kaitseliitu 2003. aastal. Ta on kuulunud Tallinna maleva Nõmme malevkonda aastatel 2003–2010 ja uuesti 2023. aastast. Aastatel 2010–2023 oli ta Jõgeva maleva sõja-aja-staabis tsiviil-militaarkoostöö ohvitser. Ta on leitnant ja Eesti Reservohvitseride Kogu liige aastast 2004. 

Ta on pälvinud 2005. aastal Maaväe Staabi ülema tänukirja eeskujuliku teenistuse eest õppusel "Kevadtorm 2005" ning 2012. aastal Maaväe ülema tänukirja eeskujuliku teenistuse eest õppusel "Kevadtorm 2012" ja Kaitseliidu Peastaabi ülema tänukirja eeskujuliku teenistuse eest.

Harrastused ja kirjatöö
2003. aastal sai ta erapiloodi litsentsi. Koolipõlves tegeles mudellennundusega, on tulnud 1979 Eesti koolinoorte meistriks sisemudelite klassis.

Tamm huvitub autondusest. III kategooria mootorsõiduki juhi loa sai ta juba keskkoolipoisina. Ta on kirjutanud raamatu "Katselendur Tamm: 44 parimat proovisõitu" (2010, Ajakirjade Kirjastus), kuhu on koondatud tema alates 2004. aastast ilmunud autoartiklite paremik.

Tarmo Vahteri raamat "Karuks istus vangitornis..." (2015) algab episoodiga aastast 1978, kui Nõukogude okupatsiooni ajal Raivo E. Tamm koolipoisina sini-must-valgeid lendlehti levitas ja Eestile vabadust nõudis, miilitsate poolt kinni võeti ja hiljem ka KGB-sse viidi. Koolipoisina lõi kaasa Tiina Mägi juhitud liikumises Kodulinn, koristades Tallinna vanalinna ja osaledes ajalehe Kodulinn tegemisel.

Triatlon
Tamm võistles 2017. ja 2018. aastal Hea Eeskuju Persoonina triatlonivõistlusel Ironman 70,3 Otepääja 2018 triatloni Euroopa meistrivõistlustel Tartus ning Hea Eeskuju Persoonina täispikal triatlonil Ironman Tallinn 2018. 

2019. aastal osales ta Ironman 70,3 Otepää ning 2020 ja 2021 Ironman 70,3 Tallinn võistlustel. Ironman Tallinn 2019 ja 2021 võistlusel osales mõlemal korral 180 km jalgrattaetapil meeskonnaga "Ooper-Tele-Teater" koos ooperilaulja Triin Ella (ujuja) ja Vanemuise draamajuhi Tiit Paluga (maratoni jooksja). Samuti osales ta tänu internetiloterii Kona Dreamin võidule Ironmani maailmameistrivõistlustel Hawaiil 2019.

Tunnustus 
2015 Eesti Näitlejate Liidu auraha
2015 Kaitseliidu Jõgeva maleva teenetemärk
2016 Valgetähe IV klassi teenetemärk
2016 Eesti Reservohvitseride Kogu III klassi teeneterist
2016 Kaitseliidu III klassi teenetemedal
2018 Eesti Meelelahutusauhinnad – aasta parim teleseriaali näitleja (rollid seriaalides "Õnne 13", "ENSV", "Papad mammad")
2022 Brasiilia Liitvabariigi Rio Branco Suurohvitseri II klassi orden (Ordem de Rio Branco de Grande Oficial)

Stipendiumid
2001 Eesti Kultuurkapital – loominguline stipendium
2015 Eesti Kultuurkapital – aastane loominguline stipendium

Kolleegi- ja meelelahutusauhinnad
2001 Eesti Teatri Festival "Draama 2001" – "Raudroosi" preemia Jorma Ollila rolli eest lavastuses "Connecting People"
2006 Teatri Vanemuine draamatrupi kolleegipreemia parima kõrvalosa eest (Aureliano Buendia lavastuses "Sada aastat" ja Voldemar Panso lavastuses "Teatriparadiis")
2013 Tiburoni Rahvusvaheline Filmifestival, California, USA, "Golden Reel Award" parima meesnäitleja preemia Aadu Kägu rolli eest mängufilmis "Seenelkäik"
2014 Madeira Filmifestival, Portugal, auhind Laurissilva Ambassador Award Aadu Kägu rolli eest mängufilmis "Seenelkäik"
2016 Publiku lemmik – enim järelvaadatud artist TV3 saatesarjas "Su nägu kõlab tuttavalt"
2016 Eesti "Populaarseim persoon 2016" – lugejate lemmik meelelahutusportaalis Ohmygossip.ee
2017 Oskar Lutsu huumoripreemia
2017 Aasta eeskuju – triatloniklubis TriSmile
2017 Aasta spordi-iidol – Õhtulehe sporditoimetus
2018 Aasta eeskuju ja innustaja – Eesti Triatloni Liit
2019 Aasta triatlonipisiku levitaja – Eesti Triatloni Liit

Auhinnanominatsioonid
2008 Eesti Päevalehe filmiauhinnad "Hää film 2007" – aasta meeshääle auhinna nominatsioon Tanki rolli dublaaži eest animafilmis "Metsikud lained"
2013 Riikliku kultuuripreemia kandidaat mängufilmi "Seenelkäik" produtsendi, režissööri ja operaatoriga, esitaja VAT Teater
2017 Eesti filmi- ja teleauhinnad – parim meesnäitleja televisioonis nominatsioon rollide eest ETV seriaalides "Õnne 13" ja "ENSV"
2017 Eesti Meelelahutusauhinnad – aasta meelelahutaja nominatsioon rolli eest seriaalis "Papad mammad", aasta teleseriaali näitleja rollide eest seriaalides "Õnne 13", "ENSV", "Papad mammad"
2018 Kuldmuna – parima avaliku ürituse nominatsioon Ironman 70,3 Otepää Hea Eeskuju Persoon
2018 Eesti filmi- ja teleauhinnad – parim meesnäitleja televisioonis nominatsioon rolli eest seriaalis "Papad mammad"
2019 Eesti Meelelahutusauhinnad – aasta teleseriaali näitleja nominatsioon ja aasta sportliku meelelahutaja nominatsioon

Isiklikku 
Raivo E. Tamme isa Endel Tamm (1928–2020) oli saarlane, ema Esta Tamm (sündinud Käbin, 1931–2016) oli pärit Jõhvist. Nooruspõlve suved veetis Tamm vanematega Saaremaal sugulaste juures, mistõttu on ennastki pooleldi saarlaseks pidanud, kuigi ta on kasvanud Tallinnas. 

Raivo E. Tammel on kolm last. Kooselust näitleja ja telediktori Külli Palmsaarega on tal tütar Johanna. Aastatel 1997–2003 oli ta abielus Katariina Lauguga. Neil on tütar Rebecca. 2007. aasta juunis abiellus ta näitleja Helena Merziniga. Neil on poeg Johannes Hermann.

Viited

Välislingid

Raivo E. Tamm IMDb lehel
Intervjuu Raivo E. Tammega vanemuine.ee lehel

Eesti näitlejad
XIV Riigikogu liikmed
Kaitseliidu Tallinna maleva liikmed
Kaitseliidu Jõgeva maleva liikmed
Eesti Muusika- ja Teatriakadeemia vilistlased
Valgetähe IV klassi teenetemärgi kavalerid
Sündinud 1965